b'\n_START_ARTICLE_\nUkmerg\xc4\x97s did\xc5\xbeioji sinagoga\n_START_SECTION_\nIstorija\n_START_PARAGRAPH_\nUkmerg\xc4\x97je sinagoga gal\xc4\x97jo b\xc5\xabti jau 1685 m. Pirmas konkretus sinagogos pamin\xc4\x97jimas aptiktas 1721 m. Ukmerg\xc4\x97s klebono jurisdikos inventoriuje. 1773 m. dokumentuose jau randamas ir sinagogos buvimo vietos apib\xc5\xabdinimas. Pagal 1825 m. miesto sura\xc5\xa1ym\xc4\x85 \xc5\xa1\xc4\xaf sinagoga dar buvo vienintel\xc4\x97 mieste. 1838 m. mieste jau buvo 6 kiti \xc5\xbeyd\xc5\xb3 religiniai pastatai. 1877 m. sinagoga sudeg\xc4\x97 per miesto gaisr\xc4\x85, bet buvo atstatyta nekei\xc4\x8diant i\xc5\xa1or\xc4\x97s vaizdo. Tai buvo didelis m\xc5\xabrinis neobarokinio stiliaus pastatas. XIX a. pab. \xc5\xa1alia sinagogos prad\xc4\x97jo steigtis kitos sinagogos, je\xc5\xa1iva, \xe2\x80\x9eTalmud-Toros\xe2\x80\x9c mokykla. Sinagoga veik\xc4\x97 iki 1941 m. 1953 m. sinagogos pastatas buvo rekonstruotas \xc4\xaf sporto mokykl\xc4\x85.'